PMIndiaData/PMIndiaSum huggingface dataset:
ஜம்மு & காஷ்மீரில் உள்ள கிராமப்புற ஏழைக் குடும்பத்தினர் உற்சாகம்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஜம்மு & காஷ்மீரில் தீன்தயாள் அந்தியோதயா யோஜனா – தேசிய ஊரக வாழ்வாதார இயக்கத்தின் சிறப்புத் தொகுப்பை செயல்படுத்துவதற்கான கால வரம்பை, மேலும் ஓராண்டுக்கு 2018-19 வரை செயல்படுத்த ஒப்புதல் அளிக்கப்பட்டது. தீன்தயாள் அந்தியோதயா யோஜனா – தேசிய ஊரக வாழ்வாதார இயக்கத்தின் சிறப்புத் தொகுப்பை, வறுமைக் கோட்டுடன் இணைக்காமல் செயல்படுத்துவதற்கான நிதியை தேவையின் அடிப்படையில் ஒதுக்கீடு செய்யவும் மத்திய அமைச்சரவை அனுமதி அளித்துள்ளது. ஏற்கனவே ஒப்புதல் அளிக்கப்பட்ட ரூ.755.32 கோடி நிதியை இம்மாநிலத்தில் உள்ள மூன்றில் இரண்டு பங்கு ஏழைக் குடும்பத்தினரை சென்றடைவதற்கான கால அவகாசம் தான் நீட்டிக்கப்பட்டுள்ளது என்பதால் கூடுதல் நிதிச்சுமை ஏதும் ஏற்படவில்லை. 2018-19 ஆம் ஆண்டில் இத்திட்டத்திற்காக ரூ.143.604 கோடி தேவைப்படும். விளைவுகள்: இம் மாநிலத்தில் உள்ள கிராமப்புற ஏழைக் குடும்பத்தினர் குறிப்பிட்ட கால வரையறைக்குள் (மூன்றில் இரண்டு பங்கு மக்கள் பயனடையும் வகையில் இலக்கு நிர்ணயிக்கப்பட்டுள்ளது) பயனடைய இத்திட்டம் உதவும். 2011 சமூக பொருளாதார சாதி வாரி கணக்கெடுப்பில் இடம் பெற்றுள்ள பிரிவினரில், தானாக சேர்க்கப்படும் பிரிவின் கீழ் மக்கள் சேர்க்கப்படுவதை உறுதி செய்யும். ஜம்மு & காஷ்மீரில் உள்ள அனைத்து வட்டங்களிலும் தீன்தயாள் அந்தியோதயா யோஜனா – தேசிய ஊரக வாழ்வாதார இயக்கம் செயல்படுத்தப்படுவதையும், சமுதாய இணைப்பு, சமுதாய மேம்பாடு, வாழ்வாதார மேம்பாட்டை உறுதி செய்வதன் மூலம், இம் மாநிலத்தில் வறுமை ஒழிப்புக்கு வகை செய்யப்படும். பின்னணி: ஜம்மு & காஷ்மீரில் நிலவும் அசாதாரண சூழல் மற்றும் தவிர்க்க முடியாத காரணங்களால், 2013 மே மாதத்தில் ஒப்புதல் அளிக்கப்பட்ட சிறப்புத் தொகுப்பை முழுமையாக செயல்படுத்த முடியவில்லை. தீன்தயாள் அந்தியோதயா யோஜனா – தேசிய ஊரக வாழ்வாதார இயக்கத்தை வறுமைக் கோட்டுடன் இணைக்காமல் செயல்படுத்துவதற்கு தொடர்ந்து நிதியுதவி அளிப்பதுடன், ஏற்கனவே ஒப்புதல் அளிக்கப்பட்ட சிறப்புத் தொகுப்பை நீட்டிப்பது பற்றி பரிசீலிக்குமாறு, தற்போது மாநில அரசு மத்திய அரசை கேட்டுக் கொண்டுள்ளது. எனவே, அமைச்சரவை அளித்துள்ள இந்த ஒப்புதல், ஜம்மு & காஷ்மீரின் கிராமப்புறங்களில் உள்ள ஏழைக் குடும்பத்தினருக்கு ஊக்கமளிப்பதாக அமையும்.
ஆந்திரப் பிரதேச மக்களுக்கு பிரதமர் நிறுவன தின வாழ்த்து

பிரதமர் திரு நரேந்திர மோடி, ஆந்திரப் பிரதேச மக்களுக்கு அந்த மாநிலத்தின் நிறுவன தின வாழ்த்துகளைத் தெரிவித்துக் கொண்டுள்ளார். "ஆந்திரப் பிரதேச மாநிலம், கடும் உழைப்பு மற்றும் இரக்க குணத்திற்கு பெயர் பெற்றது. இந்த மாநிலத்தில் உள்ள மக்கள் பல்வேறு துறைகளில் சிறந்து விளங்குகிறார்கள். ஆந்திரப்பிரதேச தினத்தன்று அந்த மாநில மக்களுக்கும், அதன் வளர்ச்சித் திட்டங்களுக்கும் எனது வாழ்த்துகள்", என்று பிரதமர் தெரிவித்துள்ளார்.
மறைந்த ஷ்யாமாஜி கிருஷ்ண வர்மா வை மீண்டும் லண்டன் பார் கவுனிசிலில் இணைத்துக் கொள்வதாக பிறப்பிக்கப்பட்ட சான்றிதழை குஜராத் முதல்வரிடம் பிரதமர் வழங்கினார்.

பிரதமர் திரு நரேந்திர மோடி அவர்கள், குஜராத் முதலமைச்சர் திருமதி ஆனந்திபேன் பட்டேல் அவர்களிடம், ஷ்யாமாஜி கிருஷ்ண வர்மா அவர்கள் மறைவுக்குப் பிறகு, அவரை மீண்டும் லண்டன் பார் கவுன்சிலான நியமிக்கும் சான்றிதழை வழங்கினார். மீண்டும் வழக்கறிஞர் சங்க உறுப்பினராக்கம் இந்த நடவடிக்கை, லண்டனின் மரியாதைக்குரிய உள் கோவில் அமைப்பால் செய்யப்பட்டது. கடந்த மாதம் பிரதமர் லண்டன் சென்றிருந்த போது, பிரிட்டன் பிரதமர் திரு டேவிட் கேமரூன் அவர்களால் இந்த சான்றிதழ் பிரதமரிடம் வழங்கப்பட்டது. இந்த நிகழ்ச்சி, குஜராத்தின் புஜ் மாவட்டத்தில் நடைபெற்றது. அந்நிகழ்ச்சியில் பேசிய பிரதமர், ஷ்யாமாஜி கிருஷ்ண வர்மா ஒரு கற்றுத் தேர்ந்த அறிஞர் என்றும், அவருக்கு காசியில் மிகப்பெரிய அங்கீகாரம் கிடைத்தது என்றும் கூறினார். இந்திய விடுதலை குறித்து, லண்டனில் பெரும் பணியாற்றினார் என்றும் குறிப்பிட்டார். காவல்துறை இயக்குநர்கள் மாநாட்டில் கலந்து கொள்வதற்காக கட்ச் மாவட்டத்துக்கு செல்வதாக குறிப்பிட்ட பிரதமர், எப்போதும் டெல்லியிலேயே நடைபெற்ற இந்த மாநாடு, தன்னுடைய முன்முயற்சியால், தலைநகரிலிருந்து வெளியே நடைபெறுகிறது என்று குறிப்பிட்டார். கட்ச் ரான் பகுதியில் நடைபெறும் ரான்னோத்சவ் விழா சுற்றுலாப் பயணிகளிடையே புகழடைந்திருப்பதாக குறிப்பிட்ட பிரதமர், உலக சுற்றுலா வரைபடத்தில் ரான் தனி இடத்தை பிடித்திருப்பதாக குறிப்பிட்டார்.
ஆசிய கோப்பை 2017ஐ வென்ற இந்திய மகளிர் ஹாக்கி அணியினருக்கு பிரதமர் வாழ்த்து

ஆசியக் கோப்பை 2017யை வென்ற இந்திய மகளிர் ஹாக்கி அணியினரை பிரதமர் திரு. நரேந்திர மோடி வாழ்த்து தெரிவித்துள்ளார். “பெண்கள் ஆசிய கோப்பை 2017ஐ வென்ற நமது ஹாக்கி அணியினருக்கு வாழ்த்துகள். அவர்களது சிறப்பான விளையாட்டில் இந்தியா மகிழ்ச்சி கொள்கிறது” என்று பிரதமர் குறிப்பிட்டுள்ளார்.
அபுதாபி பட்டத்து  இளவரசருடன் பிரதமர் தொலைபேசியில் உரையாடினார்

அபுதாபி பட்டத்து இளவரசரும் ஐக்கிய அரபுக் குடியரசின் ராணுவப் படைகளின் துணைத் தலைமைத் தளபதியுமான மேதகு ஷேக் முகமத் பின் சயேத் அல் நஹ்யானுடன் பிரதமர் திரு. நரேந்திர மோடி இன்று தொலைபேசி மூலம் உரையாடினார். அனைத்து வகையில் இருதரப்பு ஒத்துழைப்பு வளர்ந்து வருவது குறித்து இரு தலைவர்களும் தங்களின் மகிழ்ச்சியை தெரிவித்துக் கொண்டனர். முழுமையான இரு தரப்பு ராணுவ கூட்டணியை மேலும் வலுப்படுத்துவது என்றும் அவர்கள் உறுதியளித்தனர். அபுதாபியில் இந்த மாதம் நடைபெற்ற ஓஐசி வெளியுறவு அமைச்சர்கள் கூட்டத்திற்கு சிறப்பு விருந்தினராகப் பங்கேற்க இந்தியாவிற்கு அழைப்பு விடுத்தமைக்காக மேதகு பட்டத்து இளவரசருக்கு நன்றி தெரிவிக்கவும் பிரதமர் இந்த வாய்ப்பைப் பயன்படுத்திக் கொண்டார். வரலாற்றுச் சிறப்பு மிக்க இந்த பங்கேற்பு அமைதி மற்றும் முன்னேற்றம் ஆகியவற்றுக்கான பொதுவான நோக்கங்களை எட்டுவதில் பங்களிக்கும் என்ற நம்பிக்கையையும் அவர் வெளிப்படுத்தினார்.
டென்மார்க்கில் பிரதமர் திரு நரேந்திர மோடியின் செய்தி அறிக்கை

மதிப்பிற்குரிய டென்மார்க் நாட்டின் பிரதமர், பிரதிநிதி குழு உறுப்பினர்கள், ஊடக நண்பர்கள் அனைவருக்கும் மாலை வணக்கம், எனக்கும் எனது பிரதிநிதி குழுவினருக்கும் டென்மார்க்கில் வழங்கப்பட்ட அருமையான வரவேற்பிற்கு மதிப்பிற்குரிய பிரதமருக்கும் உங்களது குழுவினருக்கும் மிக்க நன்றி. உங்களது அழகிய நாட்டிற்கு நான் வருவது இதுதான் முதல் முறை. கடந்த ஆண்டு அக்டோபர் மாதம் இந்தியாவிற்கு உங்களை வரவேற்கும் வாய்ப்பை நான் பெற்றிருந்தேன். இந்த இரு பயணங்களினால் நமது உறவிற்கு நெருக்கத்தையும் ஆற்றலையும் சேர்க்க நம்மால் இயன்றுள்ளது. நம் இரு நாடுகளும் ஜனநாயக மாண்புகள், கருத்து சுதந்திரம் சட்ட விதிமுறைகளை பகிர்வது மட்டுமல்லாமல், நிறைவு தரும் ஆற்றல்களையும் பெற்றுள்ளோம். நண்பர்களே, கடந்த அக்டோபர் 2020 ஆம் ஆண்டு நடைபெற்ற இந்திய- டென்மார்க் காணொலி உச்சிமாநாட்டின்போது பசுமை கேந்திர கூட்டுமுயற்சிக்கான அந்தஸ்தை எங்களது உறவிற்கு வழங்கினோம். இன்றைய விவாதங்களின் போது எங்கள் பசுமை கேந்திர கூட்டுமுயற்சியின் இணை செயல் திட்டம் பற்றி ஆய்வு செய்தோம். பல்வேறு துறைகளில், குறிப்பாக புதுப்பிக்கத்தக்க எரிசக்தி, சுகாதாரம், துறைமுகங்கள், கப்பல் போக்குவரத்து, சுழற்சி பொருளாதாரம் மற்றும் நீர் மேலாண்மை உள்ளிட்ட துறைகளில் குறிப்பிடத்தக்க வளர்ச்சி ஏற்பட்டுள்ளது, மகிழ்ச்சி அளிக்கிறது. காற்றாலை மின்சாரம், கப்பல் போக்குவரத்து, ஆலோசனை உணவு பதப்படுத்துதல் பொறியியல் போன்ற பல்வேறு துறைகளில் இந்தியாவில் 200 க்கும் மேற்பட்ட டென்மார்க் நிறுவனங்கள் இயங்கி வருகின்றன. இந்தியாவில் ‘எளிதான வர்த்தகத்தை மேற்கொள்ளுதல்’ மற்றும் எங்களது பருண்மைப் பொருளாதார சீர்திருத்தங்களை அதிகரிப்பதனால் ஏற்படும் பலன்களை இது போன்ற பல்வேறு துறைகளில் அவர்கள் பெறுகிறார்கள். இந்தியாவின் உள்கட்டமைப்பு துறை மற்றும் பசுமை தொழில் துறைகளில் முதலீடு செய்வதற்கான அபரிமிதமான வாய்ப்புகள் டென்மார்க் நிறுவனங்களுக்கும், டென்மார்க் ஓய்வூதிய நிதிகளுக்கும் உள்ளன. இந்திய- ஐரோப்பிய ஒன்றிய உறவுகள், இந்தோ- பசிபிக் உள்ளிட்ட பிராந்திய மற்றும் சர்வதேச விஷயங்கள் குறித்தும் இன்று நாங்கள் விவாதித்தோம். இந்திய- ஐரோப்பிய ஒன்றிய தடையில்லாத வர்த்தக ஒப்பந்தம் குறித்த பேச்சுவார்த்தை வெகு விரைவில் நிறைவடையும் என்று நாங்கள் நம்புகிறோம். தடையில்லாத, வெளிப்படையான, அனைவரையும் உள்ளடக்கிய, விதிகளின் அடிப்படையிலான இந்தோ- பசிபிக் பிராந்தியத்தை உறுதி செய்வதை நாங்கள் வலியுறுத்தினோம் . உக்ரேனில் உடனடியாக போர் நிறுத்தம் செய்யப்படவேண்டும் என்றும் அமைதி மற்றும் தூதரக வழியில் பிரச்சினைக்குத் தீர்வு ஏற்பட வேண்டும் என்றும் நாங்கள் அழைப்பு விடுத்தோம். பருவநிலை துறையில் எங்களது ஒத்துழைப்பு குறித்தும் ஆலோசித்தோம். கிளாஸ்கோ காப்-26 முன்மொழியப்பட்ட தீர்மானங்களை நிறைவேற்றவும் இந்தியா உறுதி பூண்டுள்ளது. ஆர்க்டிக் பகுதிகளில் ஒத்துழைப்புக்கான கூடுதல் வாய்ப்புகளை ஆராயவும் நாங்கள் முடிவு செய்தோம். மதிப்பிற்குரியோரே, உங்களது தலைமையின் கீழ் இந்தியா மற்றும் டென்மார்க் இடையேயான உறவு புதிய உச்சத்தை அடையும் என்பதில் நான் உறுதியாக உள்ளேன். நாளை நடைபெறவிருக்கும் 2-வது இந்தியா- நார்டிக் உச்சி மாநாட்டிற்கு ஏற்பாடு செய்திருப்பதற்காகவும் உங்களுக்கு எனது நன்றியைத் தெரிவித்துக் கொள்கிறேன். நேரத்தை செலவழித்து இந்திய சமூகத்தினர் கலந்து கொண்ட நிகழ்ச்சியிலும் நீங்கள் பங்கேற்றதற்காக எனது நன்றிகள், இந்திய சமூகத்தினருக்கு நீங்கள் வழங்கும் அன்பின் சின்னமாக இது அமைந்துள்ளது. நன்றி. குறிப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் நிகழ்த்தியிருந்தார்.
பிரதமர் திரு நரேந்திர மோடி மற்றும் அபுதாபி பட்டத்து இளவரசர் மேன்மைமிகு ஷேக் முகமது பின் சயெத் அல் நஹ்யான் இடையே தொலைபேசி உரையாடல்

அபுதாபி பட்டத்து இளவரசர் மேன்மைமிகு ஷேக் முகமது பின் சயெத் அல் நஹ்யான் உடன் பிரதமர் திரு நரேந்திர மோடி இன்று பிற்பகல் தொலைப்பேசி மூலம் உரையாடினார். இந்திய-ஐக்கிய அரபு அமீரகத்திற்கு இடையேயான விரிவானக் கூட்டின் கீழ் பல்வேறு துறைகளில் நிலவி வரும் இருதரப்பு ஒத்துழைப்பின் தொடர் மேம்பாட்டை இரு தலைவர்களும் ஆய்வு செய்தனர். கொவிட்-19 பெருந்தொற்றின் போது இந்திய சமுதாயத்திற்கு ஐக்கிய அரபு அமீரகம் அளித்த ஆதரவை பிரதமர் பாராட்டினார். 2021 அக்டோபர் முதல் துபாயில் நடைபெறவிருக்கும் கண்காட்சி-2020-க்கு தமது மனப்பூர்வமான வாழ்த்துகளை பிரதமர் தெரிவித்தார். பொது நலன் சார்ந்த பிராந்திய விஷயங்கள் குறித்தும் இரு தலைவர்கள் விவாதித்தனர். தீவிரவாதத்திற்கும் பயங்கரவாதத்திற்கும் உலகத்தில் இடமில்லை என்பதை ஒத்துக்கொண்ட அவர்கள், அத்தகைய சக்திகளுக்கு எதிராக சர்வதேச சமுதாயம் ஒன்றுபட்டு நிற்கவேண்டிய முக்கியத்துவத்தை வலியுறுத்தினர்.
பெரும் துறைமுகங்களில் சரக்கமைய திட்டங்களை செயல்படுத்தி வரும் துபாய் போர்ட் வேர்ல்ட் லிமிடெட் நிறுவனத்தின் பங்கு மாற்ற திட்டத்திற்கு தடையில்லை

பிரதமர் திரு. நரேந்திர மோடி அவர்களின் தலைமையில் நடைபெற்ற மத்திய அமைச்சரவை இந்தியாவின் பெரும் துறைமுகங்களில் சரக்கு மையத் திட்டங்களை மேற்கொண்டு வரும் துபாய் போர்ட் வேர்ல்ட் லிமிடெட் நிறுவனம் முன்வைத்துள்ள பங்கு மாற்றத் திட்டத்திற்கு தடையில்லை என்ற சான்றிதழை வழங்குவதற்கான அனுமதியை இன்று வழங்கியது. இதன் மூலம் துபாய் போர்ட் வேர்ல்ட் லிமிடெட் நிறுவனம் இந்திய நிறுவனம் ஒன்றை ஒரு சில குறிப்பிட்ட பாதுகாப்பு ஏற்பாடுகளின் அடிப்படையில் தற்போது பெரும் துறைமுகங்களில் அது மேற்கொண்டு வரும் சரக்கக மையங்களை நடத்துவது, நிர்வகிப்பது ஆகிய பணிகளை மேற்கொள்ளும் வகையில் இந்திய நிறுவனம் ஒன்றை பிரத்யேகமான சொத்து நிர்வாகத்துடன் உருவாக்கிக் கொள்ள அனுமதிப்பதாக இது அமைகிறது. இந்த முடிவானது துறைமுகத் துறையில் நேரடி அந்நிய முதலீடுக்கும் தனியார் துறை பங்கேற்பிற்கும் வழிவகுப்பதாக அமையும். துபாய் போர்ட் வேர்ல்ட் லிமிடெட் நிறுவனமானது இந்தியாவில் உள்ள தனது துறைமுக கட்டமைப்புகளின் உரிமையை வலுப்படுத்தும் வகையில் இந்தியாவில் உள்ள தனது சொத்துக்களை ஒரே நிறுவனத்தின் கீழ், அதாவது ஹிந்துஸ்தான் போர்ட்ஸ் பிரைவேட் லிமிடெட் என்ற நிறுவனத்தின் கீழ், கொண்டு வர திட்டமிட்டிருந்தது. இந்த புதிய நிறுவனமானது இந்தியாவில் சலுகை ஒப்பந்தங்களை பெற்றுள்ள துபாய் போர்ட் வேர்ல்ட் லிமிடெட் நிறுவனத்தின் தற்போதைய துணை நிறுவனங்களின் அனைத்து பொறுப்புகளையும் ஏற்றுக் கொள்ளும். இந்த நடவடிக்கைகளின் மூலம் இறுதியாக பலன் பெறுபவர் மற்றும் இறுதியாக சட்டபூர்வமாக பயன் அடைபவர் என்பது துபாய் போர்ட் வேர்ல்ட் லிமிடெட் நிறுவனமாகவே இருக்கும். அதில் எவ்வித மாற்றமும் இருக்காது. துபாய் போர்ட் வேர்ல்ட் லிமிடெட் நிறுவனத்தின் இந்த வேண்டுகோளை அந்நிய மூலதன வளர்ச்சிக்கான வாரியம் ஒப்புதல் அளித்துள்ளது என்பதும் குறிப்பிடத்தக்கதாகும். துபாய் போர்ட் வேர்ல்ட் லிமிடெட் நிறுவனத்தின் இந்த முன்வரைவு என்பது இந்தியாவில் உள்ள அதன் துறைமுக மற்றும் இதர வசதிகளுக்கான கட்டமைப்பிற்கு புதிய முதலீடுகளை கொண்டு வரவும், அதன் மூலதன அடித்தளத்தை விரிவுபடுத்தவும் உதவும். மேலும் இந்த ஏற்படானது நிதிவசதிகளை திறமையாகப் பயன்படுத்திக் கொள்ளவும் அதன் துறைமுக நடவடிக்கைகளில் நவீன தொழில்நுட்பத்தை அறிமுகப்படுத்தவும் உதவும். இந்த புதிய நிறுவனமான ஹிந்துஸ்தான் போர்ட்ஸ் ப்ரைவேட் லிமிடெட் தனது தாய் நிறுவனமான துபாய் போர்ட் வேர்ல்ட் லிமிடெட் இந்தியாவில் பெற்றுள்ள சிறப்பு நோக்கங்கொண்ட திட்டங்களின் பங்குகளை வாங்கிய பிறகு அதன் நிகர மதிப்பு என்பது 80 மில்லியன் அமெரிக்க டாலர்களுக்கு மேல் இருக்க வேண்டும் என்ற நிபந்தனைக்கு உட்பட்ட வகையில் துபாய் போர்ட் வேர்ல்ட் லிமிடெட் இந்தியாவில் தனது செயல்பாட்டை மறுசீரமைப்பதற்கான இந்த முன்வரைவை அரசு ஒப்புக் கொண்டுள்ளது. துபாய் போர்ட் வேர்ல்ட் லிமிடெட் நிறுவனம் இந்தியாவில் உள்ள தனது சொத்துக்களை மறுசீரமைக்கும் இந்த முயற்சியானது சிறந்த ஒருங்கிணைப்பு மற்றும் கட்டுப்பாடு ஆகியவற்றுக்கு உதவும் என்பதோடு, இந்திய துறைமுக நிர்வாகங்களும் இந்தியாவில் பதிவு செய்யப்பட்ட ஒரே ஒரு நிறுவனத்துடன் தொடர்பு வைத்துக் கொள்ளும் வசதியைப் பெறும். துபாய் போர்ட் வேர்ல்ட் லிமிடெட் நிறுவனத்தின் இந்த முன்வரைவிற்கு அனுமதி அளித்ததானது நாட்டிற்குள் நேரடி அந்நிய முதலீடு அதிகரிப்பதற்கான வாய்ப்புகளை உருவாக்கும் என்பதோடு துறைமுகத் துறையில் நிலவும் முதலீட்டாளர்கள் மீதான நட்புறவான சூழ்நிலையை எடுத்துக் கூறுவதாகவும் அமையும். இது மேலும் அதிகமான வெளிப்படைத் தன்மைக்கும் இந்திய சட்டங்கள் மற்றும் விதிமுறைகள் ஆகியவற்றை சிறப்பாக கடைப்பிடிக்கவும் வழிவகுக்கும்.
நவரத்தினக் கற்கள் மற்றும் ஆபரணத் தொழில் துறையினர் உலக அளவில் வர்த்தகம் புரியும் வகையில் விரிவாக்கப் பிரதமர் வேண்டுகோள்

நவரத்தினக் கற்கள் மற்றும் ஆபரணத் தொழில் துறையினர் உள்நாட்டுச் சந்தைகளுக்கு அப்பாற்பட்டு உலக அளவில் வர்த்தகம் புரியும் வகையில் விரிவாக்க வேண்டுமென பிரதமர் வேண்டுகோள் விடுத்துள்ளார். அகில இந்திய நவரத்தினக் கற்கள் ஆபரணங்கள் வர்த்தக இணையம் இன்று புதுதில்லியில் ஏற்பாடு செய்திருந்த பிரதமருக்கான பாராட்டு நிகழ்ச்சியில் பேசிய திரு நரேந்திர மோடி இந்த நோக்கத்தை நிறைவேற்ற புதுமை படைத்தலும் திறன் மேம்பாடும் அவசியம் என்றார். கைகளால் செய்யப்பட்ட ஆபரணங்களுக்கு உலக அளவில் தேவை அதிகரித்து வருகிறது என்று அவர் குறிப்பிட்டார். கலால் வரி தொடர்பான சமீபத்திய பிரச்சினைகள் பற்றி குறிப்பிட்ட பிரதமர் இந்த பிரச்சினைகள் நவரத்தினக் கற்கள் ஆபரணத் தொழில்துறையினர் அரசு செயல்படும் விதத்தை தெரிந்து கொள்வதாக அமைந்திருந்தன என்றும் மேலும் இந்த்த் துறையின் நுணுக்கங்களை நன்றாக அறிந்து கொள்ள அரசுக்கு வாய்ப்பு ஏற்படுத்திக் கொடுத்தன என்றும் கூறினார். இரு தரப்பினரும் ஒருவரையொருவர் வெற்றி கொண்டனர் என்றார் அவர். கணக்கில் காட்டப்படாத வருமானத்தை கொண்டிருப்போர் அனைவரும் வருமானத்தை தெரியப்படுத்தவதற்கான கடைசி நாள் வரும் செப்படம்பர் 30 – ந் தேதிக்கு முன்னதாக அறிவித்து பலனடையுமாறு பிரதமர் கேட்டுக் கொண்டார்.
இமாசலப் பிரதேசத்தில் பேருந்து விபத்தில் உயிரிழந்தவர்கள் மற்றும் படுகாயம் அடைந்தவர்கள் குடும்பத்திற்கு பிரதமர் தேசிய நிவாரண நிதியில் இருந்து கருணைத் தொகையை பிரதமர் அறிவித்தார்

இமாசலப் பிரதேசத்தில் சிம்லா அருகே பேருந்து விபத்தில் உயிரிழந்தவர்கள் குடும்பத்திற்கும் படுகாயம் அடைந்தவர்களுக்கும் பிரதமர் தேசிய நிவாரண நிதியில் இருந்து கருணைத் தொகையை பிரதமர் அறிவித்தார். விபத்தில் உயிரிழந்தவர்கள் குடும்பத்திற்கு ரூ 2 லட்சமும் படுகாயம் அடைந்தவர்களுக்கு ரூ 50000மும் வழங்கி பிரதமர் உத்தரவிட்டுள்ளார்.
மாநிலங்களவையில் இந்திய அரசியலமைப்பில் 124-வது சட்ட திருத்த மசோதா 2019 நிறைவேற்றப்பட்டதற்கு பிரதமர் பாராட்டு

மாநிலங்களவையில் இந்திய அரசியலமைப்பு (124-வது சட்ட திருத்தம்) மசோதா 2019 நிறைவேற்றப்பட்டதற்கு பிரதமர் திரு. நரேந்திர மோடி பாராட்டு தெரிவித்துள்ளார். “மாநிலங்கள் அவையில் இந்திய அரசியலமைப்பு (124-வது சட்ட திருத்தம்) மசோதா 2019 நிறைவேற்றப்பட்டது பெரும் மகிழ்ச்சி அளிக்கிறது. இந்த மசோதாவிற்கு இவ்வளவு ஆதரவு கிடைத்ததும் மகிழ்ச்சி அளிக்கிறது. அவையில் துடிப்பான விவாதம் நடைபெற்றது, அதில் பலர் உறுப்பினர்கள் மிக ஆழமான கருத்துகளை பகிர்ந்து கொண்டனர். நாடாளுமன்றத்தின் இரு அவையிலும் இந்த இந்திய அரசியலமைப்பு (124-வது சட்ட திருத்தம்) மசோதா 2019 நிறைவேற்றப்பட்டது சமூக நீதிக்கு கிடைத்துள்ள பெரும் வெற்றி. இது நமது இளைஞர்கள் அவர்களது திறமையை வெளிக்காட்டவும் நமது நாட்டின் மாற்றத்திற்கு பங்களிப்பதற்கும் பரவலான வாய்ப்பை அளிக்கும். இந்திய அரசியலமைப்பு (124-வது சட்ட திருத்தம்) மசோதா 2019 நிறைவேற்றியதன் மூலம், வலிமையான மற்றும் அனைவரையும் உள்ளடக்கிய இந்தியாவை உருவாக்க விரும்பிய, நமது அரசியலமைப்பை உருவாக்கிய தலைவர்களுக்கும் சுதந்திர போராட்ட வீரர்களுக்கும் நாம் அஞ்சலி செலுத்தி உள்ளோம்.”, என்று பிரதமர் கூறியுள்ளார்.
உலக யானை தினத்தை முன்னிட்டு யானைகளை பாதுகாக்கும் முயற்சிகளுக்கு பிரதமர் பாராட்டு

உலக யானைகள் தினத்தை முன்னிட்டு யானைகளை பாதுகாக்கும் முயற்சிகளுக்கு பிரதமர் திரு நரேந்திர மோடி பாராட்டு தெரிவித்துள்ளார். கடந்த 8 ஆண்டுகளில் யானைகளின் எண்ணிக்கை அதிகரித்திருப்பது குறித்து, பிரதமர் மகிழ்ச்சி வெளியிட்டுள்ளார். பிரதமர் வெளியிட்டுள்ள தொடர் டுவிட்டர் பதிவில் கூறியிருப்பதாவது:- ‘உலக யானை தினத்தில், யானைகளை பாதுகாக்கும் நமது உறுதிப்பாட்டை வலியுறுத்துகிறேன். ஆசிய யானைகளில் 60 சதவீதத்தை இந்தியா கொண்டுவந்துள்ளது குறித்து, நீங்கள் மகிழ்ச்சியடையலாம். கடந்த 8 ஆண்டுகளில் யானைகளின் எண்ணிக்கை அதிகரித்துள்ளது. யானைகள் பாதுகாப்பில், ஈடுபட்டுள்ள அனைவரையும் நான் பாராட்டுகிறேன்.” “யானைகள் பாதுகாப்பில் வெற்றியை, மனிதர்களுக்கும், விலங்குகளுக்கும் இடையிலான மோதலை குறைக்கும் பெரும் முயற்சிகள் இந்தியாவில் மேற்கொள்ளப்படுவதுடன், பொருத்திப்பார்க்கவேண்டும். சுற்றுச்சூழல் மீதான ஆர்வத்தை வலுப்படுத்துவதில், உள்ளூர் சமுதாயத்தினரையும், அவர்களது பாரம்பரிய ஞானத்தையும் ஒருங்கிணைக்க வேண்டும்.
இந்திய காப்பீட்டு ஒழுங்குமுறை மற்றும் மேம்பாட்டு ஆணையத்துக்கும் ஐக்கிய அரபு எமிரெட்டுகளின் காப்பீட்டு ஆணையத்துக்கும் இடையே புரிந்துணர்வு ஒப்பந்தம்.

இந்திய காப்பீட்டு ஒழுங்குமுறை மற்றும் மேம்பாட்டு ஆணையத்துக்கும் ஐக்கிய அரபு எமிரெட்டுகளின் காப்பீட்டு ஆணையத்துக்கும் இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் பின்னேற்பு ஒப்புதல் வழங்கப்பட்டது. இந்தப் புரிந்துணர்வு ஒப்பந்தம் 2016 பிப்ரவரி மாதம் கையெழுத்திடப்பட்டது. காப்பீட்டு மேற்பார்வைத் துறையில் தகவல் தொடர்பு வழிமுறை ஒத்துழைப்பு கட்டமைப்பை வழங்குவதன் மூலம் இந்த இரண்டு ஆணையங்களுக்கும் இடையே உயர் நிலையிலான ஒத்துழைப்புக்கு இந்தப் புரிந்துணர்வு ஒப்பந்தம் வகை செய்கிறது. இரு நாடுகளின் சட்டங்கள் வரைமுறைகள் ஆகியன கடைப்பிடிக்கப்படுவதை உறுதி செய்வது அல்லது அமலாக்குவது தொடர்பான ரகசியத் தகவல்கள் உட்பட வரைமுறை சார்ந்த மேற்பார்வைத் தகவல்களை பரிமாறிக் கொள்வதன் மூலம் மேலும் கூடுதலான பரஸ்பர நம்பிக்கையை இந்த ஒப்பந்தம் உருவாக்கும்.
ஐக்கிய அரபு எமிரேட்சின் வெளியுறவு அமைச்சர் ஷேக் அப்துல்லா பின் சையத் அல் நக்யானை பிரதமர் திரு. நரேந்திர மோடி வரவேற்றார்

ஐக்கிய அரபு எமிரேட்சின் வெளியுறவு அமைச்சர் ஷேக் அப்துல்லா பின் சையத் அல் நக்யானை இன்று பிரதமர் திரு. நரேந்திர மோடி சந்தித்தார். பதினோராவது இந்திய ஐக்கிய அரபு எமிரேட்ஸ் நாடுகளின் கூட்டு கமிஷன் கூட்டத்தில் கலந்துக் கொள்வதற்காக ஐக்கிய அரபு எமிரேட்சின் வெளியுறவு அமைச்சர் இந்தியாவிற்கு பயணம் மேற்கொண்டுள்ளார். பொருளாதார மற்றும் தொழில்நுட்ப கூட்டுறவு குறித்து நடைபெறும் இக்கூட்டத்திற்கு பொருளாதார விவகார அமைச்சகம் ஏற்பாடு செய்துள்ளது. ஐக்கிய அரபு எமிரேட்ஸ் நாடுகளுக்கு தான் மேற்கொண்ட வெற்றிகரமான பயணம் குறித்து குறிப்பிட்ட பிரதம மந்திரி இரு நாடுகளுக்கும் இடையே புதிய அளவிலான உறவுகள் இதனால் ஏற்பட்டுள்ளன என்றும் இதனால் இரு நாடுகளில் மட்டும் அல்லாமல் ஆசிய மற்றும் அதற்கு அப்பால் உள்ள நாடுகளிலும் அமைதி மற்றும் வளத்தை ஏற்படுத்த இவை உதவும் என்று கூறினார். அறிவியல் புதிய கண்டுபிடிப்புகள் மற்றும் மனித ஆற்றல் ஆகியவற்றை பயன்படுத்தி ஐக்கிய அரபு எமிரேட்ஸ் நாட்டின் தலைவர்கள் தங்களது தொலைநோக்கு கண்ணோட்டத்தின் மூலம் தங்கள் நாட்டை வளமாக மாற்றி இருப்பதற்கு பிரதமர் திரு. நரேந்திர மோடி தனது பாராட்டுதல்களைத் தெரிவித்துக் கொண்டார். பல்வேறு கலாச்சாரங்களைக் கொண்ட சமுதாயம் ஐக்கிய அரபு எமிரேட்சில் 26 லட்சம் இந்தியர்கள் அங்கு பாதுகாப்பாக உள்ளனர் என்றும் அவர் பாராட்டினார். சில வாரங்களுக்கு முன்பு தாம் அங்கு பயணம் மேற்கொண்ட பின்னர் ஐக்கிய அரபு எமிரேட்ஸ் நாட்டின் வெளியுறவு அமைச்சர் இங்கு வருவதன் மூலம் மிகச் சிறந்த நல்லுறவு ஏற்பட்டிருப்பதாக்க் கூறினார். தனது பயணத்தின் போது எடுக்கப்பட்ட முடிவுகளின் மீது நடவடிக்கைகள் எடுப்பது குறித்து, அவர் மனநிறைவினை தெரிவித்தார். இரு நாடுகளுக்கும் இடையே ஒருங்கிணைந்த வகையிலான நல்லுறவுக்கு தனது நாடு முக்கியத்துவம் அளிக்கிறது என்று ஐக்கிய அரபு எமிரேட்சின் வெளியுறவுத்துறை அமைச்சர் அப்போது தெரிவித்தார். வர்த்தகம், முதலீடுகள், பாதுகாப்பு, எரிசக்தி, விண்வெளி அறிவியல், புதுப்பிக்கக்கூடிய எரிசக்தி, அறிவியல் மற்றும் தொழில்நுட்பம், சுற்றுலா, போன்ற பல்வேறு பிரிவுகளில் பிரதமர் திரு. நரேந்திர மோடி இந்த ஆண்டு ஆகஸ்ட் மாதம் அந்நாட்டிற்கு பயணம் மேற்கொண்ட போது எடுக்கப்பட்ட முடிவுகள் குறித்து ஐக்கிய அரபு எமிரேட்சின் வெளியுறவு அமைச்சர் கூறுகையில் இவைகள் விரைவாக செயல்படுத்தப்படுகின்றன என்று கூறினார். அறிவியல் மற்றும் தொழில்நுட்பம் ஆகிய பிரிவுகளில் ஆய்வு மற்றும் வளர்ச்சிப் பணிகள் போன்றவற்றில் இரு நாடுகளும் கூட்டுறவுடன் நடத்தும் வாய்ப்பு, மற்றும் இந்தியாவில் தொழில் உற்பத்தியை மேம்படுத்துதல், ஐக்கிய அரபு எமிரேட்ஸ் நாட்டின் முதலீடுகள், 3வது நாடுகளுடன் கூட்டுறவை வலுப்படுத்துவது ஆகியவை விவாதிக்கப்பட்டன. அபுதாபியின் இளவரசர் இந்தியாவிற்கு வருகை புரிய வேண்டும் என்று பிரதமர் திரு. நரேந்திர மோடி அப்போது அழைப்பு விடுத்தார். ••••••••
நலப்பணிகளில் ஈடுபடுவதற்காக, ராமகிருஷ்ணா மிஷனுக்கு நிலம் ஒதுக்கீடு

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, புதுதில்லி, பாகர்கன்ஜ், கிருஷ்ணா மார்கெட் பகுதியில் உள்ள ப்ளாட் எண் 17/80ஏ மற்றும் 18/80ஏவுக்கு தென் மேற்கு திசையில் அமைந்துள்ள 82 சதுர மீட்டர் அளவுள்ள நிலத்தை, ராமகிருஷ்ணா மிஷனுக்கு நலப்பணிகளின் ஈடுபடுவதற்காக நடப்பு விலையில் வழங்க ஒப்புதல் அளித்தது. பின்னணி : ராமகிருஷ்ணா மிஷன் அமைப்பினர், அவர்கள் தற்போது உள்ள இடத்துக்கு அருகாமையில் உள்ள 82 சதுர மீட்டர் இடத்தை அவர்களின் நலப்பணிகளை விரிவாக்குவதற்காக ஒதுக்குமாறு, மத்திய அரசை கேட்டுக் கொண்டனர். காலியாக உள்ள அந்த இடத்தை, ஆக்கிரமிப்பு செய்யப்படவும் சட்ட விரோத செயல்களில் ஈடுபடுத்தவும் வாய்ப்பு உள்ளது என்றும் அவர்கள் தெரிவித்திருந்தனர்.
உலக சிங்கங்கள் நாளில் சிங்கங்களைப் பாதுகாப்பதில் ஆர்வமுள்ள அனைவருக்கும் பிரதமர் வாழ்த்து

உலக சிங்கங்கள் நாளில், சிங்கங்களைப் பாதுகாப்பதில் ஆர்வமுள்ள அனைத்து ஆர்வலர்களுக்கும் பிரதமர் திரு.நரேந்திர மோடி வாழ்த்துத் தெரிவித்துள்ளார். இது தொடர்பாக அவர் வெளியிட்டுள்ள சுட்டுரைச் செய்திகளில் கூறியுள்ளதாவது; “சிங்கம் கம்பீரமானதும், துணிவானதும் கூட. ஆசிய சிங்கங்களின் இருப்பிடமாக இருப்பதில் இந்தியா பெருமைப்படுகிறது. உலக சிங்கங்கள் நாளில், சிங்கத்தை பாதுகாப்பதில் ஆர்வமுள்ள விலங்குகள் நல ஆர்வலர்கள் அனைவருக்கும் எனது வாழ்த்துகளைத் தெரிவித்துக் கொள்கிறேன். இந்தியாவில் சிங்கங்களின் எண்ணிக்கை கடந்த சில ஆண்டுகளாக சீராக அதிகரித்து வருவது உங்களுக்கு மகிழ்ச்சியளிக்கும். குஜராத் பிரதமராக நான் இருந்தபோது, கிர் சிங்கங்களுக்கு பாதுகாப்பான உறைவிடங்களை உறுதி செய்வதற்காக பணியாற்றும் வாய்ப்பினைப் பெற்றேன். சிங்கங்களுக்கு பாதுகாப்பான உறைவிடங்களை உறுதி செய்வதற்காகவும், சுற்றுலாவை மேம்படுத்துவதற்காகவும் உள்ளூர் மக்களுடன் இணைந்து சில நடவடிக்கைகளும், உலகளவிலான சிறந்த சில நடவடிக்கைகளும் மேற்கொள்ளப்பட்டன”.
தேசிய பழங்குடியினர் திருவிழாவை பிரதமர் தொடங்கிவைத்தார்

பிரதமர் திரு. நரேந்திர மோடி புதுதில்லியில் இன்று தேசிய பழங்குடியினர் திருவிழாவைத் தொடங்கிவைத்தார். உற்சாகமான திருவிழா அணிவகுப்பைக் கண்டுகளித்த பின்னர் நிகழ்ச்சியில் பேசிய அவர், தீபாவளிப் பண்டிகையின் போது நாடு முழுவதிலுமிருந்து பழங்குடியின குழுக்கள் தலைநகர் தில்லிக்கு வருகை தந்திருப்பது இதுவே முதல் முறையாக இருக்கும் என்றார். பழங்குடியின சமூகத்தினரின் திறன்களை இந்த பழங்குடியினர் திருவிழா எடுத்துக்காட்டும் என்றும் அவர் தெரிவித்தார். இந்தியா வேறுபாடுகள் நிறைந்த நிலப்பரப்பாக திகழ்கிறது என்று பிரதமர் குறிப்பிட்டார். இந்தத் திருவிழாவில் நடைபெற்ற அணிவகுப்பு இந்த வேறுபாடுகளின் சிறிய வடிவத்தை அளித்துள்ளது என்றும் பிரதமர் கூறினார். பழங்குடி இன சமூகங்களின் வாழ்க்கை ஒரு கடுமையான போராட்டத்தைக் குறிப்பதாக அமைந்துள்ளது என்று பிரதமர் கூறினார். இருந்தபோதிலும் பழங்குடி இன சமூகங்கள் சமூக வாழ்க்கை கொள்கைகளை உள்வாங்கிக் கொண்டு, சிரமங்களை மீறி உற்சாகமான வாழ்க்கையை நடத்திக் கொண்டிருப்பதாக அவர் மேலும் குறிப்பிட்டார். தனது இளமைக்காலத்தில் பழங்குடி இனத்தவர்களிடையே சமூகப் பணி ஆற்றுவதற்கான வாய்ப்பு தனக்கு கிடைத்த அதிர்ஷ்டம் என்று திரு. நரேந்திர மோடி தெரிவித்தார். அவர்கள் வாயில் இருந்து புகார்களை கேட்பது மிகவும் கடினம் என்றும் அவர் கூறினார். நகர்ப்புற பகுதிகளில் வாழும் மக்கள் இது தொடர்பாக அவர்களிடமிருந்து ஊக்கம் பெற வேண்டும் என்றும் அவர் குறிப்பிட்டார். உள்ளூரில் கிடைக்கும் பொருட்களைக் கொண்டு புதுமையான பொருட்களை உருவாக்கும் திறன் ஆதிவாசி மக்களிடம் உள்ளது என்று அவர் கூறினார். இவை உரிய முறையில் சந்தைப்படுத்தப்பட்டால் இவற்றுக்கு அதிக வரவேற்பு கிடைப்பதுடன் பெரிய பொருளாதார வாய்ப்புகளும் உருவாகும் என்று அவர் மேலும் கூறினார். பழங்குடியின சமூகங்களின் வாழ்வில் நேர்மறையான மாற்றத்தை ஏற்படுத்தியுள்ள புதுமைகள் பற்றியும் பிரதமர் விளக்கினார். முன்னாள் பிரதமர் திரு. அடல் பிஹாரி வாஜ்பாய் தான் பழங்குடியினர் விவகாரங்களுக்காக தனி அமைச்சகத்தை உருவாக்கியவர் என்றும் அவர் நினைவு கூர்ந்தார். மேலிருந்து கீழ் நோக்கும் அணுகுமுறையின் மூலமாக பழங்குடி இன சமூகங்களில் எந்த மாற்றமும் வராது என்று பிரதமர் தெரிவித்தார். பழங்குடியினர் சமூகத்தினரை வளர்ச்சிக்கான நடைமுறையில் நிஜமான தொடர்புடையவர்களாக ஆக்க வேண்டும் என்றும் அவர் குறிப்பிட்டார். இதற்காகவே வனபந்து கல்யாண் திட்டம் செயல்படுத்தப்படுவதாக அவர் கூறினார். வனங்களைப் பாதுகாப்பதில் பழங்குடி இன சமூகத்தினரின் பங்களிப்பை பிரதமர் பாராட்டினார். பெரும்பாலான நமது இயற்கை ஆதாரங்கள் மற்றும் வனங்கள் பழங்குடி இனத்தவர்களாக நாட்டின் ஒரே பகுதியில் காணப்படுவதாக பிரதமர் கூறினார். இந்த ஆதாரங்களை பெறும் போது பழங்குடியினர் பாதிக்கப்படக்கூடாது என்று அவர் தெரிவித்தார். மத்திய பட்ஜெட்டில் தெரிவிக்கப்பட்ட மாவட்ட தாது கூட்டமைப்பு பழங்குடியினரின் மேம்பாட்டுக்கான நிதிகளை அளிக்கும் என பிரதமர் கூறினார். இது தாதுக்கள் வளம் அதிகம் கொண்ட மாவட்டங்களில் வளர்ச்சிக்குத் தேவையான அதிக நிதியை அளிக்கும் என்றும் அவர் தெரிவித்தார். பூமிக்கு அடியில் சுரங்கம் தோண்டி நிலக்கரி, எரிவாயு எடுப்பது போன்ற நவீன தொழில்நுட்பங்கள் பயன்படுத்தப்பட்டு பழங்குடியினரின் சிரமங்கள் குறைக்கப்படும் என்று பிரதமர் கூறினார். கிராமப்புற வளர்ச்சி மையங்கள் அமைப்பதில் கண்ணோட்டம் செலுத்தும் ரூர்பன் இயக்கம் குறித்தும் அவர் தனது உரையில் குறிப்பிட்டார்.